**ELŐTERJESZTÉS**

**Szombathely Megyei Jogú Város Közgyűlésének 2019. július 25-i rendkívüli ülésére**

**Javaslat**

**a Szombathelyi Haladás Labdarúgó és Sportszolgáltató Kft-vel kapcsolatos szerződések jóváhagyására**

Szombathely Megyei Jogú Város Közgyűlése a 2019. április 30-i ülésén tárgyalta a Szombathelyi Haladás Labdarúgó és Sportszolgáltató Kft. helyzetéről szóló tájékoztatót. A Közgyűlés a 239/2019. (IV.30.) Kgy. sz. határozatában támogatta 150 millió forint biztosítását a Kft. NB-s tagságának megőrzéséhez az alábbi feltételekkel:

* a gazdasági társaság vállalja a működése önkormányzat által kiválasztott szakértő általi teljes átvilágítását a gazdasági események tekintetében, a felelősök megnevezésével;
* csak azt követően történik meg a támogatás folyósítása az önkormányzat részéről, ha a többi tulajdonos valamennyi, a licence megszerzéséhez vállalt fizetési kötelezettségét maradéktalanul teljesítette, ezt a tényt a társaság az önkormányzat felé hitelt érdemlően igazolja;
* a klubvezetők (az ügyvezető és a többségi tulajdonos) készfizető kezességet vállalnak az önkormányzati támogatás visszafizetésére arra az esetre, ha a megtett intézkedések és az önkormányzati támogatás folyósítása ellenére a csapat mégsem kapja meg a NB-s licencet,
* a Szombathelyi Haladás Labdarúgó és Sportszolgáltató Kft. a támogatásra vonatkozóan megkötésre kerülő szerződés aláírásával tudomásul veszi, hogy a 150 millió forint összegű támogatás megfizetésével az Önkormányzat teljesítette a 2018. május 30-án kötött megállapodásban vállalt 2020. évi 50 milliós támogatási kötelezettségét, valamint a társaság 50-50 millió forintos önkormányzati támogatást ismer el a 2021. és 2022. évek tekintetében;
* a támogatás kizárólag az NB-s licenc megszerzéséhez kapcsolódó kiadásokra fordítható;
* a támogatási szerződés aláírásától számított 30 napon belül a társaság átad az önkormányzat számára jóváhagyásra egy középtávú koncepciót a klub további céljairól, szponzorációs és működtetési elképzelésekről;
* a társaság kötelezettséget vállal a támogatás felhasználásának önkormányzat általi ellenőrzésére.

A Közgyűlés felhatalmazott a fenti feltételekkel a támogatási szerződés aláírására. A határozatnak megfelelően a Polgármesteri Hivatal munkatársai elkészítették 2018. május 30. napján az Önkormányzat, a HALMILL Team Kft. valamint a Szombathelyi Haladás Labdarúgó és Sportszolgáltató Kft. között létrejött támogatási szerződés módosításának tervezetét. Szombathely Megyei Jogú Város Közgyűlése a 252/2019. (V.16.) Kgy. sz. határozatban arról is döntött, hogy a 239/2019. (IV.30.) Kgy. sz. határozat alapján a Szombathelyi Haladás Labdarúgó és Sportszolgáltató Kft.-nek az NB-s tagság megőrzésére biztosított 150 millió forintos támogatás tekintetében megkötendő szerződést a bizottsági vélemények ismeretében tárgyalni kívánja.

A Szombathelyi Haladás Kft. 2019. május 23. napján tartott taggyűlése a Közgyűlés döntésének megfelelően előkészített szerződés-tervezetet megtárgyalta, és azt nem fogadta el.

A 2019. június 18-i Közgyűlésen a testület a 336/2019. (VI.18.) Kgy. sz. határozatában úgy döntött, hogy a 239/2019. (IV.30.) Kgy. sz. határozatában megfogalmazott feltételeket maradéktalanul fenntartja, és az annak alapján előkészített megállapodást jóváhagyja. A Közgyűlés úgy határozott egyúttal, hogy a kötelezettségek teljesítéséhez szükséges, a költségvetési rendeletben jelenleg rendelkezésre álló forrás felett további 50 millió Ft-ot a költségvetési rendelet soron következő módosításánál biztosít. A Közgyűlés felhatalmazott a megállapodás aláírására. A 2019. június 18-i Közgyűlés napján kiosztott, pénzügyi helyzetről szóló kimutatás az előterjesztés **1. sz. melléklete**.

A Társaság 2019. június 20. napján rendkívüli taggyűlést tartott, amelynek jegyzőkönyve az előterjesztés **2. sz. melléklete**. A jegyzőkönyv szerint a taggyűlés a 1/2019. (06.20.) számú határozatában az alábbi döntést hozta:

„A taggyűlés a SZMJV Közgyűlése által 2019. június 18. napján megtárgyalt és elfogadott háromoldalú, SZMJV Önkormányzata, a HALMlLL Team Kft és a Szombathelyi Haladás Labdarúgó és Sportszolgáltató Kft között aláírandó szerződés 12. pontjának módosítását kéri azzal, hogy a készfizető kezességi kötelem beállta és annak jogosult általi lehívhatósága akkor következik be, ha a Szombathelyi Haladás Kft a 150.000.000 Ft támogatást nem a jelen szerződés aláírásakor fennálló bértartozás és járulékai, és az esedékes közterhek kifizetésére fordítja.

Egyebekben a megállapodás rendelkezéseit elfogadja.

Megbízza az ügyvezetőt a határozat SZMJV részére történő megküldésére és az esetleges további egyeztetések lefolytatására.”

2019. június 25-én kelt levelemben (**3. számú melléklet**) javasoltam a Kft. ügyvezetőjének, hogy a szerződésben szereplő készfizetési kötelem kérelemnek megfelelő módosítása esetén a szerződésbe az alábbi előírás kerüljön beemelésre:

„A szerződés szerint 2019. évben esedékes támogatások (50 M Ft és 150 M Ft) folyósítására csak akkor kerülhet sor, ha:

1. a Támogatott taggyűlésén olyan határozat kerül elfogadásra, amely bemutatja, biztosítja és garantálja, hogy a Ptk. 3:189. § szerint a társaság saját tőkéje pótbefizetéssel vagy más módon a törzstőke mértékét eléri, és
2. a taggyűlési határozat deklarálja, hogy a Támogatott működőképessége legalább a 2019/20-as NB II-es bajnoki szereplés végéig az önkormányzati támogatás folyósítását követően biztosított lesz, és
3. a működőképesség helyreállításához szükséges 1. pont szerinti és az önkormányzati támogatás teljes összege feletti tartozások kiegyenlítéséhez szükséges befizetések a könyvvizsgáló által és az ügyvezető által igazolt módon megtörténtek és a közös nyilatkozat alapján a társaság működőképességének a 2019/20-as NB II-es bajnoki szereplés végéig történő biztosításához kizárólag az önkormányzat jelen szerződés szerinti pénzügyi teljesítése szükséges.”

Ezen levelemre a társaságtól július 19-én az alábbi tartalmú válasz (**4. számú melléklet**) érkezett.

A Haladás Kft. a társaság tagjaival folytatott egyeztetés alapján a következő javaslattal élt:

*„A 150 M Ft támogatás befizetésére kerüljön sor, a taggyűlés egyúttal kijelenti, hogy célja a Társaság további üzemeltetési feltételeinek megteremtése, hogy a labdarúgó csapata az NB-es bajnokságban a hagyományoknak megfelelően a Szombathelyi Haladás nevéhez méltóan szerepeljen.”*

Továbbá kérte az ügyvezető, hogy a társaság nehéz anyagi helyzetére tekintettel, az érvényben lévő támogatási szerződés szerint a 2019. évre járó 50 millió forintos támogatást a saját vagyon rendezése céljára folyósítsa Önkormányzatunk.

Az ügyvezető 2019. július 19. napján kelt megkeresésére 2019. július 22. napján ismételten tájékoztattam az ügyvezetőt az érvényben lévő közgyűlési döntésekről, továbbá arról, hogy minden ettől eltérő feltétel meghatározására kizárólag a közgyűlés jogosult. **(5. számú melléklet)**

2019. július 23. napján az ügyvezető levélben fordult hozzám (**6. számú melléklet**), amelyben kérte, hogy a 2019. július 19. napján kelt levelében foglaltakat soron kívül terjesszem a rendkívüli közgyűlés elé még 2019. július 25. napjáig, hogy a Haladás Labdarúgó csapata megtarthassa az NBII-es licencét. Emellett továbbra is kérte az 50 millió Ft-os támogatás folyósítását.

A nemzeti vagyonról szóló 2011. évi CXCVI. törvény 7. § (1) bekezdése értelmében: „A nemzeti vagyon alapvető rendeltetése a közfeladat ellátásának biztosítása, ideértve a lakosság közszolgáltatásokkal való ellátását, és e feladatok ellátásához szükséges infrastruktúra biztosítását. A nemzeti vagyonnal felelős módon, rendeltetésszerűen kell gazdálkodni.” A hivatkozott törvény 9. § (2) bekezdése szerint a helyi önkormányzat vállalkozási tevékenysége a kötelező feladatainak ellátását nem veszélyeztetheti.

Mindezek alapján látható, hogy a Haladás Labdarúgó Kft. taggyűlése a közgyűlési döntést követően hozott egy döntést, amelynek alapján a készfizető kezességre vonatkozó feltételrendszeren kívül a szerződés-tervezetben foglalt feltételeket elfogadta. A taggyűlési döntés kézhezvételét (2019.06.24.) követő napon már megtettük a javaslatunkat arra a hármas feltételrendszerre, amely a kieső készfizető kezesség helyett garantálja a közpénzek felelős felhasználását. Ezen írásos javaslatra több mint három hét elteltével érkezett válasz a társaság ügyvezetője részéről, amely sem az írásos javaslatra, sem a közgyűlés feltételrendszerére vonatkozóan érdemi nyilatkozatot nem tartalmazott. Bár 2019. július 17. napjára a társaság taggyűlése összehívásra került, azonban a taggyűlés mind a mai napig érdemi döntést nem hozott.

Mindezek mellett a társaság sem a jelenlegi anyagi helyzetére, sem tőkehelyzetének rendezésére vonatkozóan semmiféle dokumentumot nem terjesztett Önkormányzatunk elé. Emellett meg kell említeni továbbá, hogy a társaság tőkehelyzetének rendezésére vonatkozó taggyűlési döntés annak ellenére nem született, hogy a társaság könyvvizsgálója és az MLSZ is felhívta a taggyűlést ezen döntés határidőben történő meghozatalára.

A társasági szerződés értelmében Önkormányzatunkat pótbefizetési kötelezettség nem terheli.

Mindezekre továbbá a nemzeti vagyonról szóló törvény valamint az Mötv. rendelkezéseire figyelemmel javaslom a Tisztelt Közgyűlésnek, hogy kizárólag az általam fent hivatkozott hármas feltételrendszer elfogadása mellett kerüljön jóváhagyásra a szerződés tervezete.

A szerződés-tervezet az előterjesztés **7. számú melléklete**.

Tekintettel arra, hogy a társaság jelenlegi és jövőbeli működésére vonatkozóan semmiféle információval nem rendelkezünk, javaslom továbbá, hogy amennyiben a 6. sz. melléklet szerinti megállapodás valamennyi fél és a készfizető kezesek részéről történő aláírása nem történik meg, úgy a 2019. évi 50 millió Ft-os kötelezettség teljesítésére kizárólag az alábbi feltétel teljesülése esetén kerüljön sor:

A 2019/2020. bajnoki évre vonatkozó NBII-es licenc MLSZ részéről történő fenntartására vonatkozó végső döntés Önkormányzat részéről történő kézhezvételtől számított 5 napon belül kerülhet sor az 50 millió Ft kifizetésére.

A Közgyűlés a 2019. június 18-i ülésén a költségvetési rendeletében arról döntött, hogy a Viktória FC önálló indulásához a 2019. július 1-2019. december 31. közötti időszakra 20 M Ft-ot biztosít. A Közgyűlést követően lefolytatott egyeztetések eredményeképpen a Szombathelyi Haladás Labdarúgó és Sportszolgáltató Kft. ügyvezetője úgy nyilatkozott, hogy a Viktória FC-t a társaság nevében benevezi a 2019/20-as nő labdarúgó NB I-es bajnokságra. A Viktória FC képviselői a Szombathelyi Haladás Labdarúgó és Sportszolgáltató Kft-vel közösen azt kérik, hogy az Önkormányzat biztosítsa a Viktória FC felnőtt csapatának működéséhez szükséges éves 40 M Ft-ot, amelyből 20 M Ft a költségvetésben már biztosított, míg a fennmaradó 20 M Ft-ot az Önkormányzat 2020. évi költségvetésében kell biztosítani. A háromoldalú megállapodás - amely alapján az önkormányzat a támogatást a Viktória FC bankszámlájára utalja - az előterjesztés **8. sz. melléklete**.

Szombathely Megyei Jogú Város Önkormányzata Közgyűlésének (a továbbiakban: Közgyűlés) az önkormányzat 2019. évi költségvetéséről szóló 5/2019. (IV.1.) önkormányzati rendelet 11. § (11) bekezdése alapján az önkormányzat által alapított és fenntartott költségvetési intézmények kivételével támogatás éves 10.000 eFt összeghatár felett annak adható, aki a működésének egészét tekintve a 2018. év teljes pénzügyi, szakmai beszámolóját, valamint a 2019. évi pénzügyi, szakmai tervét benyújtja, és az alapján a Közgyűlés a támogathatóságát jóváhagyta. Amely szervezet 2018. évben 10.000 eFt összeghatár felett kapott támogatást, 2019. évben csak akkor kaphat támogatást, ha a működésének egészét tekintve a 2018. év teljes pénzügyi, szakmai beszámolóját benyújtja, és az alapján a Közgyűlés a támogathatóságát jóváhagyta.

Tájékoztatom a Tisztelt Közgyűlést, hogy a Viktória FC 2018. évben önkormányzatunktól 4,4 millió Ft támogatást kapott. A Viktória FC 2018. évi pénzügyi, szakmai beszámolója és 2019. évi pénzügyi terve az előterjesztés 9. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2019. július 24.**

 **/: Dr. Puskás Tivadar :/**

**I.**

**HATÁROZATI JAVASLAT**

**…../2019. (VI.25.) Kgy. sz. határozat**

1. A Közgyűlés a Szombathelyi Haladás Labdarúgó és Sportszolgáltató Kft-vel kötendő, az előterjesztés 7. sz. melléklete szerinti megállapodást jóváhagyja, és felhatalmazza a polgármestert annak aláírására.
2. A Közgyűlés felhatalmazza a polgármestert, hogy a társaság taggyűlésén a fentieket képviselje.
3. A Közgyűlés úgy határoz, hogy amennyiben a 7. sz. melléklet szerinti megállapodás aláírására nem kerül sor, úgy a 2019. évi 50 millió Ft-os kötelezettség teljesítésére kizárólag az alábbi feltétel teljesülése esetén hatalmazza fel a polgármestert a kifizetésre:

A 2019/2020. bajnoki évre vonatkozó NBII-es licenc MLSZ részéről történő fenntartására vonatkozó végső döntés Önkormányzat részéről történő kézhezvételtől számított 5 napon belül kerülhet sor az 50 millió Ft kifizetésére.

**Felelős:** Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

(a végrehajtásért: Lakézi Gábor, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője

Tóth Miklós, a Szombathelyi Haladás Labdarúgó és Sportszolgáltató Kft. ügyvezetője)

**Határidő:** 1-2. pont vonatkozásában a taggyűlési döntést követően azonnal

3. pont vonatkozásában az MLSZ döntésének kézhezvételtől számított 5 napon belül

**II.**

**HATÁROZATI JAVASLAT**

**…../2019. (VI.25.) Kgy. sz. határozat**

1. Szombathely Megyei Jogú Város Önkormányzata Közgyűlése az önkormányzat 2019. évi költségvetéséről szóló 5/2019. (IV. 1.) önkormányzati rendelet 11. § (11) bekezdése alapján a Viktória Football Club Szombathely 2018. évi pénzügyi, szakmai beszámolóját, valamint a 2019. évi pénzügyi tervét megtárgyalta, és a Viktória Football Club Szombathely 2019. évi támogatását jóváhagyja.
2. A Közgyűlés úgy dönt, hogy a Viktória Football Club Szombathely felnőtt labdarúgó csapatának első osztályú működéséhez évi 40 M Ft-ot biztosít.
3. A Közgyűlés a Szombathelyi Haladás Labdarúgó és Sportszolgáltató Kft, a Viktória Football Club Szombathely és Szombathely Megyei Jogú Város Önkormányzata közötti háromoldalú megállapodást az előterjesztés 8. sz. melléklete szerinti tartalommal jóváhagyja, és felhatalmazza a polgármestert annak aláírására.
4. A Közgyűlés felhatalmazza a polgármestert, hogy a társaság taggyűlésén a fentieket képviselje.
5. A Közgyűlés úgy dönt, hogy a 2. pont szerinti szerződés teljesítéséhez szükséges költségvetési forrást 2020. évtől az éves költségvetési rendeletben biztosítja.

Felelős: Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

(a végrehajtásért: Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője

Tóth Miklós, a Szombathelyi Haladás Labdarúgó és Sportszolgáltató Kft. ügyvezetője

Barczi Csaba, a Viktória Football Club Szombathely elnöke)

**Határidő:** 1-4. pont vonatkozásában: azonnal

5. pont vonatkozásában: az éves költségvetési rendelet megalkotása